Document ID: 32013R1202

REGOLAMENT (UE) Nru 1202/2013 TAL-PARLAMENT EWROPEW U TAL-KUNSILL
tal-20 ta' Novembru 2013
li jemenda r-Regolament tal-Kunsill (KE) Nru 1215/2009 fir-rigward tal-kwoti tariffarji għall-inbid
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 207(2) tiegħu,
Wara li kkunsidraw il-proposta tal-Kummissjoni Ewropea,
Wara t-trażmissjoni tal-abbozz tal-att leġiżlattiv lill-parlamenti nazzjonali,
Filwaqt li jaġixxu skont il-proċedura leġiżlattiva ordinarja (1),
Billi:
(1)
L-Unjoni ilha mis-sena 2000 li tat aċċess mhux limitat bla dazju għas-suq tal-Unjoni għal kważi l-prodotti kollha li joriġinaw fil-pajjiżi tal-Balkani tal-Punent. Bħalissa, din is-sistema hija prevista fir-Regolament tal-Kunsill (KE) Nru 1215/2009 (2).
(2)
Il-pajjiżi tal-Balkani tal-Punent kollha jibbenefikaw minn arranġamenti kummerċjali preferenzjali, inklużi kwoti tariffarji individwali, skont il-Ftehimiet ta' Stabbilizzazzjoni u Assoċjazzjoni jew il-Ftehimiet Interim dwar il-kummerċ u kwistjonijiet marbuta mal-kummerċ konklużi ma' dawk il-pajjiżi, bl-eċċezzjoni tal-Kosovo (3).
(3)
Ir-Regolament (KE) Nru 1215/2009 għamel disponibbli kwota tariffarja globali ta' 50.000 hl għall-inbid, fuq bażi ta' “jinqeda l-ewwel min jiġi l-ewwel” għall-benefiċjarji kollha, suġġett għall-eżawriment tal-kwoti tariffarji individwali tagħhom disponibbli taħt il-Ftehimiet ta' Stabbilizzazzjoni u Assoċjazzjoni jew il-Ftehimiet Interim.
(4)
Aċċess stabbli għas-suq tal-Unjoni huwa meħtieġ għall-iżvilupp soċjoekonomiku tal-Kosovo, li wera l-kapaċità tiegħu li jesporta l-inbid. Fin-nuqqas ta' kwota tariffarja individwali, il-produtturi Kosovari tal-inbid huma nieqsa mill-prevedibbiltà meħtieġa għall-esportazzjonijiet tagħhom.
(5)
Huwa xieraq li tkun allokata kwota tariffarja individwalita' 20 000 hl għall-esportazzjonijiet tal-inbid mill-Kosovo lejn l-Unjoni, u li titnaqqas proporzjonalment il-kwota tariffarja annwali globali għall-inbid disponibbli għall-benefiċjarji kollha minn 50 000 hl għal 30 000 hl.
(6)
L-allokazzjoni ta' kwota tariffarja individwali tinkiseb bl-għeluq tal-kwota tariffarja globali eżistenti u l-ftuħ ta' tnejn ġodda, li l-volum totali tagħhom huwa ekwivalenti għall-volum tal-kwota tariffarja magħluqa.
(7)
Huwa xieraq ukoll li jiġi introdott mekkaniżmu li jevita l-inċertezzi legali fir-rigward tal-kwoti tariffarji disponibbli fid-data tad-dħul fis-seħħ ta' dan ir-Regolament, u biex jiġi prevenut li l-volum totali tal-konċessjoni jaqbeż il-50 000 hl.
(8)
Peress li l-volum totali tal-konċessjonijiet mhuwiex modifikat, dan ir-Regolament ma jaffettwax is-settur tal-inbid tal-Unjoni. Lanqas il-konċessjonijiet speċifiċi previsti fil-Ftehimiet ta' Stabbilizzazzjoni u Assoċjazzjoni u l-Ftehimiet Interim m'huma affettwati minn dan ir-Regolament.
(9)
Dan ir-Regolament ma jaffettwax l-obbligi tal-Unjoni fl-Organizzazzjoni Dinjija tal-Kummerċ (WTO) u ma jeħtieġx rinunzja tad-WTO.
(10)
Ir-Regolament (KE) Nru 1215/2009 għalhekk għandu jiġi emendat skont dan,
ADOTTAW DAN IR-REGOLAMENT:
Artikolu 1
Emendi għar-Regolament (KE) Nru 1215/2009
Ir-Regolament (KE) Nru 1215/2009 huwa emendat kif ġej:
(1)
Fl-Artikolu 7a, il-paragrafi 2 u 3 huma sostitwiti b'dan li ġej:
“2. Id-delega tas-setgħat imsemmija fl-Artikolu 7 għandha tingħata lill-Kummissjoni għal perijodu ta' 5 snin mit-3 ta' Diċembru 2013. Il-Kummissjoni għandha tfassal rapport rigward id-delega tas-setgħa mhux aktar tard minn disa' xhur qabel tmiem il-perijodu ta' ħames snin. Id-delega ta' setgħa għandha tiġi estiża taċitament għal perijodi ta' żmien identiċi, ħlief jekk il-Parlament Ewropew jew il-Kunsill joġġezzjonaw għal tali estensjoni mhux aktar tard minn tliet xhur qabel tmiem kull perijodu.
3. Id-delega tas-setgħa msemmija fl-Artikolu 7 tista' tiġi revokata fi kwalunkwe ħin mill-Parlament Ewropew jew mill-Kunsill. Deċiżjoni ta' revoka għandha ttemm id-delega tas-setgħa speċifikata f'dik id-deċiżjoni. Hija għandha tidħol fis-seħħ b'effett mill-jum ta' wara l-publikazzjoni tad-deċiżjoni f'Il-Ġurnal Uffiċjali tal-Unjoni Ewropea jew f'data iktar tard speċifikata fiha. Hija ma għandhiex taffettwa l-validità ta' kwalunkwe att delegat li jkun diġà fis-seħħ.”
(2)
L-Anness I jinbidel bit-test stipulat fl-Anness ta' dan ir-Regolament.
Artikolu 2
Miżuri tranżitorji
Il-miżuri tranżitorji li ġejjin għandhom japplikaw mit-3 ta' Diċembru 2013 sal-31 ta' Diċembru 2013:
(1)
Il-kwoti tariffarji l-ġodda taħt in-numri tas-serje 09.1530 u 09.1560 għandhom jirtu proporzjonalment il-bilanċ tal-kwota tariffarja 09.1515 fit-3 ta' Diċembru 2013 kif ġej:
(a)
Il-volum inizjali tal-kwota tariffarja 09.1530 għandu jiġi kkalkulat bl-użu tal-formula li ġejja:
0,6 x il-bilanċ tal-kwota tariffarja 09.1515 fit-3 ta' Diċembru 2013.
(b)
Il-volum inizjali tal-kwota tariffarja 09.1560 għandu jiġi kkalkulat bl-użu tal-formula li ġejja:
0,4 x il-bilanċ tal-kwota tariffarja 09.1515 fit-3 ta' Diċembru 2013.
(c)
Iż-żewġ volumi inizjali għandhom jiġu aġġustati għall-unità sħiħa (ettolitru).
(2)
It-talbiet tal-kwota tariffarja pendenti (mhux allokata) għall-kwota tariffarja 09.1515 għandhom jiġu ttrasferiti għall-kwoti tariffarji 09.1530 u 09.1560 rispettivament, skont l-oriġini tal-inbid.
Artikolu 3
Dħul fis-seħħ
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasburgu, l-20 ta' Novembru 2013.

Labels: 3
17
18